Folketing
2011-05-05

Vi har op imod 200.000 mennesker, der ingenting har at lave, og som vi betaler for ingenting at lave. Tænk, her har vi et par hundrede mennesker, som gerne vil i gang med en uddannelse. Javel, det er deres ønskeuddannelse, og man kan ikke få alt, hvad man peger på her i verden. Men hvis der nu er en sammenhæng imellem det, de gerne vil uddanne sig til, og det, som vi skal leve af i fremtiden, hvorfor tager man så skyklapper på? Man siger nemlig: Næh, det er nok, at vi spørger Danmarks Rederiforening om, hvor mange maskinmestre der skal arbejde om bord på skibene. Hvorfor spørger man ikke Dansk Industri? Hvorfor spørger man ikke Maskinmesterforeningen? Hvorfor spørger man ikke de folk, der skal optages? Det er jo de færreste folk, der vil uddanne sig til arbejdsløshed. Jeg har jo breve fra folk, der spørger: Hvordan kan det være, at vi ikke allerede nu kan få at vide, at vi kan fortsætte med vores uddannelse til august? Hvis det her ikke går igennem, så skal man modsat til at afskedige lærere og indskrænke på maskinmesterskolerne i Danmark, fordi man ikke kan optage dem, man gerne vil.